A TANÁCS 2273/2004/EK, Euratom RENDELETE
(2004. december 22.)
a külső fellépésekre vonatkozó garanciaalap létrehozásáról szóló 2728/94/EK, Euratom rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 308. cikkére,
tekintettel az Európai Atomenergia-közösséget létrehozó szerződésre, és különösen annak 203. cikkére,
tekintettel a Bizottság javaslatára,
tekintettel az Európai Parlament véleményére,
tekintettel a Számvevőszék véleményére (1),
mivel:
(1)
2004. május 1-jén 10 új tagállam csatlakozására került sor.
(2)
Ezen túlmenően további csatlakozások lehetőségével kell számolni.
(3)
A Közösségek a csatlakozásra váró országoknak, illetve az ezen országokban végrehajtott projekteknek hiteleket és garanciális hiteleket nyújtottak. A hiteleket és a garanciákat jelenleg a garanciaalap fedezi, és ezek a csatlakozás időpontja után továbbra is kinnlevőségek, illetve hatályosak maradnak. Ezen időponttól számítva már nem közösségi külső fellépésnek tekintendők, és következésképp már nem a garanciaalap, hanem közvetlenül az Európai Unió általános költségvetésének hatálya alá tartoznak.
(4)
Az Európai Beruházási Bank tájékoztatja a Bizottságot, hogy az új tagállamokban a csatlakozás napján mekkora összegű, közösségi garanciavállalás alá eső kinnlevőség állt fenn.
(5)
A külső fellépésekre vonatkozó garanciaalap létrehozásáról szóló, 1994. október 31-i 2728/94/EK, Euratom tanácsi rendelet (2) 9. cikkével összhangban a Bizottság által készített jelentés arra a következtetésre jut, hogy az Európai Unió bővítésére való tekintettel nem szükséges a garanciaalap egyetlen paraméterének a módosítása sem.
(6)
A 2728/94/EK, Euratom rendelet 7. cikke által elrendelt éves jelentéshez szükséges információmennyiségre, valamint a jelentés benyújtása előtt végrehajtandó eljárások összetettségére tekintettel a jelentés elkészítésére rendelkezésre álló időt meg kell hosszabbítani.
(7)
A 2728/94/EK, Euratom rendeletet ennek megfelelően módosítani kell.
(8)
A Szerződések az EK-Szerződés 308. cikkében illetve az Euratom-Szerződés 203. cikkében foglaltakon kívül nem biztosítanak hatáskört e rendelet elfogadására,
ELFOGADTA EZT A RENDELETET:
1. cikk
A 2728/94/EK, Euratom rendelet a következőképpen módosul:
1.
Az 1. cikk a következő bekezdéssel egészül ki:
„Harmadik ország érdekében, illetve egy harmadik országbeli projekt finanszírozása céljából végrehajtott minden művelet e rendelet hatályán kívül esik azon időponttól fogva, amikor az adott ország csatlakozik az Európai Unióhoz.”
2.
A 3a. cikk a következővel egészül ki:
„3a. cikk
Egy új tagállamnak az Európai Unióhoz történő csatlakozását követően, az előirányzott összeget az 1. cikk harmadik albekezdésében említett műveletek alapján kiszámolt összeggel kell csökkenteni.
A csökkentés összegének kiszámolásához a 3. cikk második albekezdésében említett, a csatlakozás napján alkalmazandó százalékrátát kell az azon a napon kinnlevőséget képező összegre alkalmazni.
A többletet az Európai Unió általános költségvetésében kimutatott bevételek külön tételébe kell visszafizetni.”
3.
A 7. cikkben a „március 31.” Időpont helyébe „május 31.”-e lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2004. május 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 22-én.